
Na temelju članka 39. stavka 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), Vlada Republike Hrvatske je na sjednici održanoj __________2026. donijela

O D L U K U  

o donošenju Programa potpore za provedbu jesenske sjetve u 2026. godini

I.

Donosi se Program potpore za provedbu jesenske sjetve u 2026. godini, koji se nalazi u prilogu ove Odluke i njezin je sastavni dio.

II.

Ukupna financijska sredstva za provedbu Programa iz točke I. ove Odluke iznose 10.000.000,00 eura i osiguravaju se Izmjenama i dopunama Državnog proračuna Republike Hrvatske za 2026. godinu.

[bookmark: _Hlk218241774]III.

Zadužuje se Ministarstvo poljoprivrede, šumarstva i ribarstva da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

IV.

Zadužuje se Ministarstvo poljoprivrede, šumarstva i ribarstva da na svojim mrežnim stranicama objavi Program iz točke I. ove Odluke.


                                                              V.

Ova Odluka stupa na snagu danom donošenja.

                                                                       

KLASA:
URBROJ:
Zagreb,


PREDSJEDNIK
     mr. sc. Andrej Plenković







    PROGRAM POTPORE ZA PROVEDBU JESENSKE SJETVE U 2026. GODINI

1. UVOD

Proizvodnja ratarskih kultura u posljednjih nekoliko godina suočena je s izrazito nepovoljnim tržišnim i gospodarskim okolnostima koje značajno ugrožavaju održivost poljoprivredne proizvodnje i konkurentnost domaćih proizvođača. Poremećaji na međunarodnim tržištima, geopolitičke nestabilnosti i kontinuirani rast ulaznih troškova doveli su do povećanog financijskog opterećenja poljoprivrednih gospodarstava.
Poljoprivredni proizvođači suočavaju se kontinuirano sa visokim troškovima repromaterijala, uključujući mineralna gnojiva, sjeme, sredstva za zaštitu bilja, gorivo, energente te troškove održavanja i obnove mehanizacije. Istodobno, otkupne cijene ratarskih kultura često ne prate rast ulaznih troškova, što dovodi do smanjenja profitabilnosti i pogoršanja financijskog položaja poljoprivrednih gospodarstava.
Dodatni izazov predstavljaju klimatske promjene koje se očituju kroz sve učestalije suše, toplinske valove, neravnomjernu raspodjelu oborina, poplave i druge ekstremne vremenske pojave. Takvi uvjeti povećavaju proizvodne rizike, utječu na prinose i kvalitetu usjeva te stvaraju dodatnu neizvjesnost u planiranju proizvodnje. Istodobno, geopolitička događanja i sigurnosne napetosti na Bliskom istoku utječu na globalna tržišta energije, transportne troškove te nesmetano odvijanje međunarodne trgovine. Posljedice takvih poremećaja odražavaju se kroz povećanu volatilnost cijena poljoprivrednih inputa i otežano planiranje proizvodnje.
Također, proizvođači su suočeni sa padom tržišnih cijena pojedinih ratarskih kultura te povećanim pritiskom konkurencije na europskom i svjetskom tržištu. Razlika između rastućih troškova proizvodnje i nepovoljnih otkupnih cijena, rezultirala je smanjenjem prihoda poljoprivrednih gospodarstava, ugrožavajući njihovu ekonomsku održivost i mogućnost nastavka proizvodnje.
Posljedice su već vidljive kroz smanjenje ulaganja u proizvodnju, odgađanje nabave repromaterijala, ograničenu primjenu gnojiva i zaštitnih sredstava, te smanjenje sjetvenih površina pojedinih kultura. Dio proizvođača razmatra i odustajanje od proizvodnje kultura koje zahtijevaju veća ulaganja, što dugoročno može negativno utjecati na ukupnu domaću proizvodnju ratarskih kultura.
S obzirom na navedene okolnosti, nužno je osigurati financijsku potporu proizvođačima ratarskih kultura radi ublažavanja posljedica povećanih troškova proizvodnje i tržišnih poremećaja. Predložena potpora doprinijet će očuvanju proizvodnih kapaciteta, održavanju konkurentnosti domaće ratarske proizvodnje, stabilnosti dohotka poljoprivrednika te sigurnosti opskrbe hranom u Republici Hrvatskoj.
[bookmark: _Toc139448717]2. CILJ I OPRAVDANOST PROGRAMA
Cilj Programa  potpore za provedbu jesenske sjetve u 2026. godini  (u daljnjem tekstu: Program) je pružiti financijsku potporu proizvođačima koji se bave proizvodnjom sljedećih kultura: pšenica-ozima i/ili ječam-ozimi i/ili zob-ozima i/ili tritikale-ozime i/ili pravi pir i/ili raž-ozima i/ili stočni grašak i/ili grahorica ozima i/ili uljana repica, kako bi se ublažili ekonomski gubici uzrokovani rastom cijena goriva i gnojiva, geopolitičkim poremećajima, klimatskim promjenama te nepovoljnim kretanjima cijena ratarskih kultura na tržištu te osigurala održivost poljoprivredne proizvodnje i očuvala domaća proizvodnja hrane.
[bookmark: _Toc139448718]3. PRAVNA OSNOVA
Pravni temelj za donošenje ovoga Programa i dodjelu potpora je:
· članak 39. stavak 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.)
· Uredba Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013.), Uredba Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51I, 22.2.2019.) i Uredba Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L, 2024/3118, 13.12.2024.).
[bookmark: _Toc139448719]4. PRIHVATLJIVI KORISNICI POTPORE I PRIHVATLJIVE KULTURE
Prihvatljivi korisnici su poljoprivrednici koji kumulativno zadovoljavaju uvjete da:
a) su upisani u Upisnik poljoprivrednika
b) uzgajaju ratarske kulture: pšenica-ozima i/ili ječam-ozimi i/ili zob-ozima i/ili tritikale-ozime i/ili pravi pir i/ili raž-ozima i/ili stočni grašak i/ili grahorica ozima i/ili uljana repica
c) su podnijeli Jedinstveni zahtjev za 2026. godinu, s 1 – 50 hektara površine na kojima uzgajaju prihvatljive kulture.
Minimalna i maksimalna poljoprivredna površina pod prihvatljivim kulturama za potporu u okviru ovoga Programa iznosi najmanje 1 hektar, odnosno najviše 50 hektara po prihvatljivom korisniku.
[bookmark: _Toc139448720][bookmark: _Hlk127955347]5. OPIS POTPORE 
[bookmark: _Hlk127524460][bookmark: _Hlk127451215]Potpora iz Programa dodjeljuje se kao jednokratna financijska pomoć poljoprivrednim proizvođačima koji zadovoljavaju uvjete iz točke 4. ovoga Programa.
Iznos financijske potpore temelji se na prijavljenim površinama u Jedinstvenom zahtjevu za 2026. godinu i iznosi najviše 70 eura/ha.
[bookmark: _Toc139448722]Ako se nakon zaprimanja svih pristiglih zahtjeva za potporu iz ovoga Programa (u daljnjem tekstu: zahtjev) koji zadovoljavaju kriterije za potporom, utvrdi da je ukupni iznos zahtjeva veći od iznosa osiguranog u državnom proračunu Republike Hrvatske za provedbu ovoga Programa, iznos potpore po korisniku razmjerno će se umanjiti. Isto tako, ukoliko bi ukupni iznos zahtjeva bio manji od iznosa osiguranog u državnom proračunu Republike Hrvatske za provedbu ovoga Programa, iznos potpore po korisniku razmjerno će se uvećati.
6. FINANCIJSKA SREDSTVA ZA PROVEDBU PROGRAMA
Sredstva za provedbu Programa u ukupnom iznosu od 10.000.000,00 eura osiguravaju se Izmjenama i dopunama Državnog proračuna Republike Hrvatske za 2026. godinu. 
[bookmark: _Toc139448723]7. PROVEDBA PROGRAMA
[bookmark: _GoBack]Ministarstvo poljoprivrede, šumarstva i ribarstva (u daljnjem tekstu: Ministarstvo) odgovorno je za izradu, a Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) za provedbu Programa. Provedba ovoga Programa propisat će se pravilnikom.
Agencija za plaćanja objavljuje javni poziv, provodi kontrole i izračunava iznos potpore sukladno točkama 4. i 5. ovoga Programa te dodjeljuje i isplaćuje potporu.
Program se primjenjuje na cijelom području Republike Hrvatske.
8. KONTROLA I POSTUPAK DODJELE POTPORE
Kontrolu podnesenih zahtjeva provodi Agencija za plaćanja temeljem uvjeta propisanih Programom i javnim pozivom. Zahtjev koji ne odgovara propisanim uvjetima bit će isključen iz daljnjeg postupka, odnosno ostvarivanja prava na potporu iz Programa.
Agencija za plaćanja, na temelju rezultata provedenih kontrola te izračuna iznosa potpore, donosi:
a) Odluku o odobrenju isplata korisnicima, koji su udovoljili uvjetima Programa i javnog poziva ili
b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.
[bookmark: _Toc139448725]9. PRAĆENJE I IZVJEŠĆIVANJE 
Agencija za plaćanja dostavit će Ministarstvu podatke o isplaćenim potporama. 































O B R A Z L O Ž E N J E

Proizvodnja ratarskih kultura u posljednjih nekoliko godina suočena je s izrazito nepovoljnim tržišnim i gospodarskim okolnostima koje značajno ugrožavaju održivost poljoprivredne proizvodnje i konkurentnost domaćih proizvođača. Poremećaji na međunarodnim tržištima, geopolitičke nestabilnosti i kontinuirani rast ulaznih troškova doveli su do povećanog financijskog opterećenja poljoprivrednih gospodarstava.
Poljoprivredni proizvođači suočavaju se kontinuirano sa visokim troškovima repromaterijala, uključujući mineralna gnojiva, sjeme, sredstva za zaštitu bilja, gorivo, energente te troškove održavanja i obnove mehanizacije. Istodobno, otkupne cijene ratarskih kultura često ne prate rast ulaznih troškova, što dovodi do smanjenja profitabilnosti i pogoršanja financijskog položaja poljoprivrednih gospodarstava.
Dodatni izazov predstavljaju klimatske promjene koje se očituju kroz sve učestalije suše, toplinske valove, neravnomjernu raspodjelu oborina, poplave i druge ekstremne vremenske pojave. Takvi uvjeti povećavaju proizvodne rizike, utječu na prinose i kvalitetu usjeva te stvaraju dodatnu neizvjesnost u planiranju proizvodnje. Istodobno, geopolitička događanja i sigurnosne napetosti na Bliskom istoku utječu na globalna tržišta energije, transportne troškove te nesmetano odvijanje međunarodne trgovine. Posljedice takvih poremećaja odražavaju se kroz povećanu volatilnost cijena poljoprivrednih inputa i otežano planiranje proizvodnje.
Također, proizvođači su suočeni sa padom tržišnih cijena pojedinih ratarskih kultura te povećanim pritiskom konkurencije na europskom i svjetskom tržištu. Razlika između rastućih troškova proizvodnje i nepovoljnih otkupnih cijena rezultirala je smanjenjem prihoda poljoprivrednih gospodarstava, ugrožavajući njihovu ekonomsku održivost i mogućnost nastavka proizvodnje.
Posljedice su već vidljive kroz smanjenje ulaganja u proizvodnju, odgađanje nabave repromaterijala, ograničenu primjenu gnojiva i zaštitnih sredstava, te smanjenje sjetvenih površina pojedinih kultura. Dio proizvođača razmatra i odustajanje od proizvodnje kultura koje zahtijevaju veća ulaganja, što dugoročno može negativno utjecati na ukupnu domaću proizvodnju ratarskih kultura.
S obzirom na navedene okolnosti, nužno je osigurati financijsku potporu proizvođačima ratarskih kultura radi ublažavanja posljedica povećanih troškova proizvodnje i tržišnih poremećaja. Predložena potpora doprinijet će očuvanju proizvodnih kapaciteta, održavanju konkurentnosti domaće ratarske proizvodnje, stabilnosti dohotka poljoprivrednika te sigurnosti opskrbe hranom u Republici Hrvatskoj.
Ukupna sredstva za provedbu ovoga Programa iznose 10.000.000,00 eura. Sredstva za provedbu ovoga Programa osiguravaju se Izmjenama i dopunama Državnog proračuna Republike Hrvatske.

Slijedom navedenog, predlaže se Vladi Republike Hrvatske donošenje ove Odluke.

